
LUDOVICO DE BREME 

TIJOMAS VALPERGA S. D. 

Quum jamdiu et merito amem te in primis 
atque eximie, ac multa de te suavissima 
identidem recolam animo, illud saepe etiam 
in mentem recurrit, quod ante biennium 
epistolam ad me Italicis versibus edideris, 
insignem profecto quum luminibus et cultu 
omni, tum notis amoris erga me tui, quem 
solum intueri me juvat in laudibus mihi 
nequaquam tribuendis nisi adamares. Ego 
vero, qui jam tum senex admodum apud me 
constitutum habebam nihil amplius um- 
quam scribere ligatis verbis , non poteram 
a proposito ideo discedere, ut ad quoddam 
tecum quasi certamen prodirem, epistola 

ejusdem generis evulganda. Neque tamen 
conticescebam libens, donec tandem in men¬ 
tem venit, quum quaedam approbare cupiam 
doctis hominibus, te rogare ut sinas totius 
te causae cognitorem adscribi atque exhiberi 
locupletissimum, in quo nempe omnia con¬ 
spicua extent, quae ad causae cognitionem 
optari possunt. Rem igitur ab initio omnem 
perlege. 

Sumpseram in manus Horatium Yalarti 
.(Parisiis 1770 ), ac forte oculus incidit in 
versus quosdam pag. xxxvj laudatos in ad- 
notatione ad vitam Poetae scriptore C. Sue¬ 
tonio quos versus olim in animum induxe¬ 
ram falso tribui Cilnio Maecenati lugenti 
amicum vita functum. Itaque subiit cogitatio 
tum de injuria, quae homini fit, cui stulta 
imputantur, tum de inversione historiae, 
quam propterea Valartus post alios non est 
veritus conturbare. Nam, ut Suetonius refert, 
Maecenas obiit prior, unde consequitur ejus 

non esse versus, quibus lugeatur, qui mortuus 
sit postea; quos contra Cilnio ne abjudicent 
Yalartus, alii, malunt Suetonii verbis vim 
facere interpretando. Quod quum indignarer, 
rationesque disquirerem, quibus Cilnium vin¬ 
dicarem ab ea contumelia, multa versanti, 
quae ad rem facerent, profore etiam visum 
est si versiculis Epicedii commentitii epistola 
opponeretur Horatii ad Augustum, quae ut 
praestantioris aliquanto operae quam susci¬ 
pienda de Epicedio disputatio, ita memora¬ 
bilior sit futura. Quod inepte fortasse feci. 
Sed a disceptatione incipiamus. 

Isidorus Ispalensis Originum lib. xix cap. 
XXXii extremo, editionis Vulcanii, Basileae 
a. 1572, p. 479, habet haec: “ Tinius purus 
„ est, primum in Bithinia fabricatus : quam 
„ olim tinam vocabant. Flaccus: Lugente mea 
„ vita, nec smaragdos berillosque, mi Flacce, 
„ nec nitentes per candida margaritas quaero, nec 
„ cortinalis me perpolibit anulus, nec Iaspius ca- 

„ pillus. “ Verba, quae Flacci perhibet, recte 
puto a JanoDouza emendata, ut Valartus 
affert: 

Lugens te, mea vita , nec smaragdos, 
Beryllos mihi, Flacce , nec nitentes , 

Nec percandida margarita quaero , 

Nec quos Thynica lima perpolivit 
Anellos, nec iaspios lapillos. 

Nisi excipienda prima vox est lugens , de 
qua dicam postea. Cetera manuscriptis con¬ 
sentiunt, a quibus nullam opem attulit huic 
loco F. I. du Breul Isidorum edens Parisiis a. 
1 60 1. Nam ne una quidem literula a Vulcanio 
in his verbis discrepat pagina 268, cui con¬ 
ferenda sunt adnotata p. 882. At consultis Bi¬ 
bliothecae Taurinensis, quos doctissimus ejus 
praefectus Josephus Vernazza indicavit mihi, 
Originum libris membranaceis tribus prae¬ 
stanti oribus , inveni lectiones omnes Douzae 
confirmatas, mihi pro mi in codice I. II. 3 fol. 
CLXXXVJ ; margarita in eodem , atque in I. IV. 



7 

14 f. 1423 quos thynica lima pro cortinalis me 
in utroque, atque itidem in tertio I. IU. 19. 
f. 106 ( quod enim tinica, non Thynica in li¬ 
bris est, ut etiam in prima Isidori voce Ti- 
nius pro Thynius , id ad orthographiam solam 
pertinet) perpolivit habetur in I. u. 3 , et I. IV. 
14; anellos in I. II. 3 , et I. ODE. 193 iaspios lapil¬ 
los in omnibus, nisi quod I. III. 19, habet 
iaspeos. Duae reliquae emendationes certae 
sunt indicio metri, et sententiae, nimirum 
que deletum post beryllos , et Nec additum 
ante percandida. 

Jam vero ut ad primam vocem acceda¬ 
mus, quae in omnibus est lugente, ea nequit 
sane leviore medicina adduci ad versus nor¬ 
mam et syntaxeos , quam Douza fecerit. Sed 
si propterea de Maecenate cogitas, qui lu¬ 
geret Horatium, tunc hi versiculi evadunt 
perabsurdi. Nam primum illud minus ap¬ 
tum, atque a natura est mea vita ad vita 
functum, per quem vitalis ideo jam tibi vita 

videri nequit. Tum quid hoc rei est in hujus¬ 
modi luctus acerbitate non quaerere sma¬ 
ragdos, non beryllos, non margarita, non 
anulos, non iaspios lapillos ? Si quis diceret 
se delicias ejusmodi non quaerere, quum 
amico fruitur, is magis aliquid mihi dicere 
videretur. At fortasse quum se dicit non 
quaerere, vult significare se oblivisci. Qui 
vero, quum tot verbis singillatim quaeque 
commemoret? At memorabat quidem, sed 
nullam jam inde capiebat voluptatem. Sci¬ 
licet id Cilnius volebat omnes scire, in ho¬ 
minis amicissimi desiderio angi se dolore 
adeo ingenti, ut consolari nequiret gemmis 
aliquot adspiciendis, atque tractandis, ut 
crepundiis puer. Potuit,earum in amore curio¬ 
sior, dignus esse, quem propterea, ut ferunt, 
Augustus aliquando per jocum assimulans 
irrideret. Sed ideone etiam credibile est 
ipsum imprudentem ludibrio semet habuisse 
ac deridiculo, ejusmodi versiculis, quales 

poterat scribere, qui eum vellet satyrico lusu 
traducere tamquam bipedum, quotquot lo¬ 
quuntur, ineptissimum? Atqui in quo irrisus 
fuerat, non poterat non videre, quod inest 
irridendum. Sed quid adeo multa? Hominem 
cogita senem, aegrotum, in recenti amici 
funere vere dolentem, ac senties non po¬ 
tuisse ita nugari. 

Quare si omnino hi versus habendi essent 
Maecenatis, eorum initio non lugens sed le¬ 
gens rescriberem. Nam Phalaecii prima brevi 
sunt satis frequentes, cujusmodi habes tres 
continuos initio carminis Catulliani XXXII; et 
legens te pro tegens versus tuos ejusdem ra¬ 
tionis est atque illa Horatii I. sat. X. v. 17. 
.quos (viros ) neque pulcher. 

Hermogenes unquam legit, 
et Ovidii in Remediis amorum v. 71 

Naso legendus erat tunc, quum didicistis amare: 

Idem nunc vobis Naso legendus erit, 
qui nimirum scripserat: 

Si quis in hoc artem populo non novit amandi, 
Me legat. 

Itaque dixerit Maecenas : quum lego te, 
Flacce mi dulcissime, tanta tuorum car¬ 
minum pulcritudine ita delinior, ac suavis¬ 
sima voluptate perfundor, ut nihil jam quae¬ 
ram , nihil desiderem delicias gemmarum, 
quamvis amator harum sim adeo, ut in stu¬ 
dium hocce meum mecum jocari multis Au¬ 
gusto, quod non nescis, collibuerit. Qua in 
sententia non erat inepta illa tot gemmarum 
enumeratio, praesertim si easdem plerasque 
memorabat, quas Augustus ludens. 

Nec tamen contendo, quum in prima syl¬ 
laba lu consentiant libri omnes, eorum esse 
auctoritatem aspernandam, quum suspicari 
liceat esse versus ab homine confictos, qui 
legisset, sive in Macrobio, sive in antiquiore, 
unde sumpserit Macrobius, ea quae haben¬ 
tur 1 . 2. d0 Saturnalium capite IV , in quod 
jocos Augusti, quum alios congessit, tum 



hunc retulit, quo epistolae cuidam ad Mae¬ 
cenatem subtexuerit: vale , mei gentium , mei- 
cule , ebur ex Etruria , laser Aretinum , adamas 
supernas , Tiberinum margaritum , Cilniorum 
smaragde , iaspi figulorum , berylle Porsenae , 

Carbunculum habeas , iW <rvvri/u.a 7rdvra fia.b.dy/ua.rtt 
moecharum. Qui sensum habent urbanitatis, 
aegre, opinor, credent Augustum adeo pro¬ 
lixum in joco fuisse, quasi vereretur ne Cil¬ 
nius se irrideri non intelligeret. Sed seu vere, 
seu falso ea verba scripta ferrentur ab Au¬ 
gusto , ab his ducere potuit argumentum, 
in quo luderet auctor versiculorum, sive is 
Flaccus aliquis fuit, quo nomine allegatur 
ab Isidoro, sive qui non ipse quidem Flaccus 
vocaretur, sed versus illos in codice quodam 
suo Flacci scripserit, nimirum Horatii (nam 
Valerii aut Persii minus foret verisimile) 
Isidorus autem, quod unum noverat, librum 
indicaverit, in quo legerat; quamvis indi¬ 
cium fallax nimia brevitas faceret. Nam qui 

non librum composuerit, sed paucos versus, 
quos in morte Horatii scriptos confinxerit, 
is eos ad memoriam in Horatio suo, nulla 
addita de se auctore adnotatione , facile 
consignaverit: et falsa permulta commini¬ 
sci ad argumentum, ut aliquid dicant, quod 
oblectet aut percellat, poetae in primis, ut 
ingeniosi homines passim omnes , solent. 
Unde ingens fabellarum seges in Historia; 
quum pauci admodum satis caveant sibi, 
ne commentis ejusmodi adhibeant fidem, 
vel quum aliquid ferunt, quod subabsur¬ 
dum aut non consentaneum sit minus in¬ 
certis. De qua labe Historiae non plura di¬ 
cam, cujusmodi non pauca Voltairius sub 
titulo Ana , anecdotes. Unum afferre libet 
exemplum affine meo proposito, quod fallit 
vulgo in vita Virgilii, quae Donato inscri¬ 
bitur , ubi laudatur Virgilius, qui non aegre 
ferret quum quidam sibi adscriberent quos¬ 
dam ejus versus. Jam quibus verbis id de- 

monstretur animadverte. Quum enim disti - 
chon , quod laudem felicitatemque Augusti con¬ 
tinebat ,fecisset , valvisque non nominato auctore 
affixisset (ii erat ejusmodi 

Nocte pluit tota, redeunt spectacula mane : 

Divisum imperium cum Jove Caesar habet) 

diu quaeritans Augustus , cujusnam hi versus 
essent y eorum auctorem non inveniebat: Bathyllus 
vero , poeta quidam mediocris ? tacentibus aliis , 
s/Zi adscripsit . Quamobrem donatus honoratusque 
a Caesare fuit , aequo animo non ferens 

Virgilius y iisdem valvis affixit quater hoc prin¬ 
cipium : Sic vos non vobis. Postulabat Augu¬ 
stus, ut hi complerentur: quod quum frustra ali¬ 
qui conati essent , Virgilius , praeposito disticho , 
«szc subjunxit: 

Hos ego versiculos feci: tulit alter honores. 

Sic vos non vobis nidificatis aves. 

Sic vos non vobis vellera fertis oves. 

Sic vos non vobis mellificatis apes. 

Sic vos non vobis fertis aratra boves. 

Quo cognito aliquandiu Bathyllus Romae fabula 
fuit y Maro vero exaltatior. Distichon, quam¬ 
quam non indignum quod et fecerit Virgi- 
lius, et contra subripientem asserere sibi 
non neglexerit, est tamen ejusmodi, ut a 
quovis alio poeta, immo ab eo etiam Bathyllo 
potuerit proficisci, qui Maecenati in deliciis 
erat, summus in Comoedia saltator et pan¬ 
tomimus, dummodo is, ut credibile est, etsi 
Alexandrinus, non tamen esset literarum 
Latinarum expers omnino. Nam in illo quod 
laudes, aut etiam admireris, pulcrum ac 
felix, id non magis est poeticae, quam au¬ 
licae , aut Gnathonicae disciplinae. In ver¬ 
bis nihil habet, quod prodat multam cum 
musis consuetudinem; quae tamen aliqua 
cernitur, si legimus in pentametro, ut edi¬ 
tum est a Burmanno secundo in Anthologia 
VIet erum Latinorum , Amstelaedami 1759 , 
t. 1. pag. 224. 

Divisum imperium cum Jove, Caesar, habes. 

Sed neque sic facultas versuum pangendo¬ 
rum in adeo brevi specimine agnoscenda erat 
egregia. Hanc tamen qualemcumque ut os¬ 
tenderet in se uno reperiri, quid ferant Vir- 
gilium excogitasse perpende. Quater unum 
idemque hemistichium complendum propo¬ 
nit ; quasi vero pateret epigrammatis laudati 
auctorem esse neminem posse, nisi qui non 
videret ad iniquum se certamen provocari, 
atque ineptum, ideoque detrectandum. Quid 
vero postquam aliqui conati prodiderunt 
stultitiam suam? Tunc vatem ferunt epigram¬ 
mati in valvis praescripto subjunxisse: Hos 
ego versiculos jeci. Si quis in tenebris occur¬ 
rens familiaris quaerat: quis istic est? Res¬ 
pondere non stulte poteris: ego y vocem enim 
agnoscet. At scriptum in valvis illis ego non 
unum potius quam alium, qui scripsisset, 
significabat. Finxissent igitur saltem scrip¬ 
sisse Yirgilium : 

Hos Maro versiculos feci, laus parta Bathyllo est. 

Quamquam hoc leve; illud non ferendum, 
quod volunt vatem, si quis unquam, sensu 
Pulcri atque Sublimis praestantissimum, sibi 
nihilominus in concinnitate quadam lusu¬ 
que puerili similiter desinentium placuisse 
adeo, ut putaret eo specimine se omnibus 
demonstraturum quantus esset poeta: quum 
versiculi illi procul dubio demonstrent inge¬ 
nium , at quale alicui tribuas non Virgilio, 
sed Orbilio, ut ipse etiam ludam similibus 
sonis. Quare exemplum hoc equidem habeo 
fabellarum, quae non caventibus obtrudun¬ 
tur , ac versuum, qui obscuro facti studio 
ignotorum hominum, magnis quandocumque 
nominibus sunt inscripti. Quamquam alii 
aliter; ac plerique a libris veteribus quum 
haberent auctoritatem, recentiore doctorum 
animadversione sunt explosi; contra vero 
a conjectura est recentiorum quorundam, 
quod inscribantur nunc Maecenati, quos 
superius ajebam per lusum videri confictos. 

De quibus ut absolvam, quae dicenda 
sunt, fatear, oportet, mihi, quamvis sata¬ 
genti, non succurrisse, nisi nuper demum, 
eos quaerere in memorata modo Anthologia 
Veterum Latinorum. Quam ego meae memo¬ 
riae tarditatem neque miror, qui jamdiu eam 
deficere, meque jam crebro fallere ac desti¬ 
tuere , heu! nimis saepe experiar, et in hoc 
saltem non doleo, quum huic oblivioni for¬ 
tasse debeam totam hanc ad te, amice op¬ 
time, commentationem et carmen. Nam si 
statim in ea Anthologia legissem, quae sunt 
adnotata ejusdem primi voluminis p. 412- 
41 5 , poteram facile nihil amplius quaerere, 
neque excogitare. Ibi enim quae Burmanno 
probantur, nec Maecenati sunt injuriosa, et 
tempora nequaquam perturbant ejus mortis 
atque Horatii. Etenim de initio versuum, 
quod in textu, nescio cur, editum est Lugent, 
o mea vita , Burmannus in annotatione suo 
suffragio plane confirmat sententiam, cujus 

auctores aut suffragatores laudat Seriverium, 
Andream Schottum, Salmasium, Alciatum, 
Massonium, qui omnes legunt Lucentes , mea 
vita: qua emendatione non satis quidem ap¬ 
paret quid toto carmine spectaverit, qui pan¬ 
xit ; at nihil reliquum est cur eum nolis esse 
Maecenatem. Vide modo hic rescriptum, ut 
legitur in adnotatione Salmasii ad Historiae 
Augustae Scriptores , Parisiis a. 1620, p. 412. 

Lucentes , mea vita , nec smaragdos : 
Berillos mihi, Flacce , nec nitentes : 

Nec percandida margarita quaero : 

Nec quos Thynia lima perpolivit 
Anellos; nec iaspios lapillos. 

Ubi quod Thynia est sine c, id quamquam 
contra consensum est librorum, quos indica¬ 
vi, placere tamen ideo potest, quia versus ab 
Isidoro sunt allati ad vocem Thynius , quae 
in libris, quos viderim, omnibus est sine c. 
De Thynia autem, quae regio est in Bithynia 
septentrionali ad Euxinum vide Cellarium 




*9 

t. II. p. 240, et Jo. Ant. Vulpium ad Catullum 
xxv. v. 7, et xxxi. 5. 

Restat ut dicam de ratione temporum, 
per quam nequit carmen funebre in Hora¬ 
tium haberi Maecenatis. Afferam autem 
primo verba Suetonii, ad quae adnotatio 
pertinet Valarti, quam suscepi refutandam. 
Ea igitur, ut ipse edidit, haec sunt: Maece¬ 
nas quantopere eum dilexerit, satis testatur eo 
epigrammate, 

Ni te visceribus meis , Horati, 

Jam plus diligo, tu Titi sodalis 
Ginno me videas strigosiorem. 

Sed multo magis extremis, tali ad Augustum 
elogio, Horatii Flacci , ut mei esto memor. De 
epigrammate consulere licet Burmannum 
in Anthologiae jam bis indicato volumine 
p. 41 5 . Nobis satis est quod Suetonius non 
neniam Flacco Cilnium cecinisse refert, sed 
extremis eum flagranter Augusto commen¬ 
dasse. Nam quod post alios Valartus id fac- 

tum interpretatur testamento, quod Cilnius 
triennio aetatis supremo insomnis atque aeger 
sive scripserit, sive nuncupaverit, praemo- 
riturum se putans, quod contra evenerit, 
hoc somnium est rei, quae sane poterat fieri, 
at non ns verbis tradi, quae perpendimus. 
Etsi enim quod fuisset testamento factum 
aliquot ante mortem menses, dici factum 
poterat extremis talnilis , non ideo itidem re¬ 
ferendum erat factum extremis simpliciter 
et absolute. Adde modo, quod a Suetonio 
postremum de Horatio perhibetur: Humatus 
et conditus est extremis Esquiliis juxta Maece¬ 
natis tumulum. An vivi adhuc? Hoc vero fuis¬ 
set disertim significandum, ne legentes falle¬ 
ret , quibus erat pronum cogitare, eo id fac¬ 
tum, quia, quum Esquilias tunc, ibique omne 
jus sepeliendi heres Maecenatis haberet Au¬ 
gustus , idemque heres Horatii officium pro¬ 
curandi ejus funeris ac sepulcri, clientem 
voluerit compositum juxta patronum, a quo 



fuerat sibi singulariter commendatus. Con¬ 
stat praeterea ex Dionis Cassii libro lv. 7 
( edit. Hamburgi a. 1762 p. 777 ) obiisse 
Maecenatem a. V. C. 746, Asinio Gallo, et 
Marcio Censorino Coss., quibus consulibus 
teste Suetonio decessit Horatius quinto ka- 
lendas decembres. Supererant igitur ad anni 
finem dies omnino triginta quatuor, in quos 
interitus conjici Maecenatis potest, at eum 
adhuc tum valetudine usum satis commoda, 
ut vacaret scribendis versibus in amici mor¬ 
tem, iisque nugacibus, id vero probabiliter 
dici nequit ab his certe, qui letalem ejus 
invaletudinem eam autument, qua, teste 
Plinio H. N. 1 . vii. c. lii, febri laboravit in¬ 
somnis tres continuos annos. 

Singula animo versa, quae Tranquillus 
narrat, facile intelliges fieri omnia minus 
veri similia, nisi prior sit Cilnius vita fun¬ 
ctus. Neque ambiges quin id ipse putaverit 
Historicus, qui novisse optime censendus 

est, quandoquidem natus post Horatii obitum 
annos circiter septuaginta et octo, floruit 
Romae , ibique multam ac diligentem dedit 
operam iis cognoscendis, quae de claris tra¬ 
deret Grammaticis, Rhetoribus, Poetis nomi¬ 
nis Romani. Neque obest, quod falsus tamen 
cernatur in ratione putanda annorum vitae 
Horatii. Nam in facillimis , quia minus ca¬ 
vent, errant interdum alioqui diligentissimi: 
ac si quis vellet in Suetonio annorum nume¬ 
rum habere veriorem, quam indicationem 
consulum, tum adhuc serius annis duobus 
vita foret Horatii producenda. Nam de ejus 
natali, sexto idus decembres, Lucio Cotta, et 
Lucio Torquato Coss. a. V. C. 68 g, non solum 
eumdem Tranquillum habemus testem, sed 
Poetam ipsum, quum alibi, tum ubi librum 
suum, primum epistolarum, his dimittit: 

Forte meum si quis te percontabitur aevum, 

Me quater undenos sciat implevisse decembres. 

Collegam Lepidum quo duxit Lollius anno. 









23 

Qui consules quum fuerint a. V. C. 733 , dem¬ 
ptis 44, habes natalem annum eumdem V. C. 
6 89, cui si addis 5 g , quot attribuit Tranquil¬ 
lus vitae Horatii, prodibit supremus a. Y. C. 
748. Jamdiu autem sentio me pluribus dispu¬ 
tare quam sit opus, ut obtineam, quod ultro 
omnes dabunt statim atque viderint mendo¬ 
sos illos apud lsidorum versiculos vel non 
esse Maecenatis, vel non lugentis Horatium. 

Ad carmen igitur accedamus, de quo illud 
primum scire te volo, ejus mihi scribendi cau¬ 
sam praecipuam fuisse ut munusculum ha¬ 
berem, quod ad te mitterem, quale avebam. 
Argumentum, statim atque ejus me subiit 
cogitatio, visum est ejusmodi ut expectan- 
dum jam non putarem opportunius meae 
voluntati. Itaque protinus impetu quodam 
animi aggressus illud sum, de viribus nihil 
cogitans, an vel exiguae illae, quibus olim 
interdum quaedam latinis versibus lusi, 
adhuc suppeterent. De quo tuum erit judi- 

cium. Unum occupabo, quod videri possum 
nunc id fecisse, quod fore stultum ipse 
praedixerim eo carmine, in editis xm, quod 
inscripsi ad Horatium. In eo enim poscen¬ 
tibus versiculos cusos ejus rudiore, ut vi¬ 
detur, moneta me obsecuturum negavi ne 

.stulto , bovis aemula rana, 

Memet disrumpens nisu, nova fabula fiam. 

At plane alia res est. Nunc enim quod su¬ 
scepi, non est imitari artis formam et quasi 
characterem, stilum, versus Horatii in iis, 
quae scripsit sermoni propiora j sed ejus per¬ 
sonam sustinere in carmine, cujusmodi nul¬ 
lum extat ipsius exemplum; quodque dum 
longe subsistit infra lyricos ejus modos, re¬ 
nuit tamen demitti ad saturae Lucilianae 
humilitatem , omnesque respuens laetitias 
ac jocos, nihil eget illius latitantis acuminis 
ac salis, 

Urbem quod saperet festivam , aulamque dicacem 
Ingenue, 

quod praecipue me non posse exprimere 
tunc sum professus. 

Itaque omnis incoepti mei difficultas erat 
non in imitatione, sed in quadam quasi divi¬ 
natione eorum, quae verisimiliter Horatius 
extrema aetate excogitare potuisset atque 
adhibere ad solamen Augusti in morte Maece¬ 
natis. Quod nihilominus non deerunt, qui non 
probent me conatum 3 qui si ideo aspernabun¬ 
tur, quia male praestiti, nihil habeo, quod 
respondeam. Sed erunt, qui tantummodo mal¬ 
lent id a me factum Italicis versibus ; quos 
orabo ut aequiore animo sinant suae ipsius 
unumquemque indulgere voluptati, quae sit 
honesta. Erunt qui propterea reprehendent, 
quia nullos omnino volunt versus jam latine 
edi; qui non sunt in hac epistola redarguen¬ 
di, quam non legent. Sed tibi me gratum 
facturum puto, si quaedam adscribam, quae 
mihi videntur non ad desideria ac volunta¬ 
tem docte aut callide cogitata, sed ad veri- 

tatem perspicue. Pleraque enim in quaestione 
de lingua a scriptoribus eligenda ad speciem 
tantum sunt atque ad rhetoricam facultatem 
flagrantibus studiis et quasi factionibus agi¬ 
tata , neque ad rem faciunt. Ut enim cetera 
omittam, qui locus in posterum latinis literis 
in institutione puerili sit relinquendus, non 
hujus, neque adeo expeditae quaestionis est: 
adhuc autem certe eas nescire eruditis in 
magna orbis terrarum, eaque expolitiore 
parte non licuit. Quod autem vellent quidam 
eas coli a nobis eatenus modo ut intelligamus, 
praeterquam quod id instituta plerarumque 
civitatum non consentiebant, a ratione abit 
longe. Quae ut percipiatur, animadverten¬ 
dum est linguae cujusque cognitionem dua¬ 
bus constare quasi partibus, analogia et usu, 
quarum prior non est explicita nisi doctorum 
ingeniis, quum ejus notitia quaedam involuta 
in usu, et quasi latens, vim tamen habeat in 
significatione praecipuam, et utilitates ma- 




ximas. Ei debemus quod ingentem verborum 
copiam mediocris memoria facile teneat, ei 
quod plerumque dicere possis, quae nemo 
ante, atque eadem, quae saepe alii, dicere 
nove. Quod vero nunc volo, analogia prae¬ 
stat ut ingenio ac doctrina citius nunc ac mi¬ 
nori opera facultas comparetur scribendi la- 
tine probabiliter, quam recte ac vere intelli- 
gendi scriptores Latinos, non dicam omnes, 
sed vel solius aureae quae celebratur aetatis y 
quia Latina analogia, qualis in libris adhuc 
cernitur, ac subtilius multo et rectius nunc 
multorum studiis est percepta, quam a Cae¬ 
sare potuerit explicari, quamquam fax est 
ad intelligendum peraeque atque ad scriben¬ 
dum necessaria, non peraeque etiam sufficit; 
sed veterum interpretatio longe majorem 
aliam poscit notitiam et verborum et rerum. 
Ut bene intelligas libros, quoquot supersunt 
elegantiorisaevi, nihil ignores oportet, unde 
eorum vel unius loci pendeat intellectus •, 

quod paene infinitum est: ad scribendum 
satis est scire, quibus utare. Sed qui nobis 
adversantur, ii quid sit latine scribere vel 
nesciunt, vel simulant se nescire. Aio igitur 
vocem scripto partim praestare, partim va¬ 
lere minus, at eumdem omnino scriptioni ac 
dictioni finem esse propositum: quem qui 
consequitur, is bene aut scribit, aut dicit. 
Ambo contendunt ad quamdam in alienas 
mentes quasi incursionem, ut certo signo¬ 
rum instrumento, sive literis, sive sonis, 
ideas excitantes quascumque juvet, efficiant 
quod volunt in animis sive legentium, sive 
audientium. Quare ut bene scribas aut dicas 
prima ac potissima ratio semper habenda est 
animorum, in quos cupis invadere ; atque in 
delectu verborum spectandum quam sint in 
eorum mentibus vim habitura, quum singu¬ 
la, tum conjuncta. Unde primum patet non 
esse vocabula eadem omnia ad omnes libros 
adhibenda vel improbanda ^ quandoquidem 

alios alii libri sibi poscunt ac sperant lecto¬ 
res non iisdem omnino imbutos literis, nec 
peraeque. Tum intelligitur ab iis vocibus et 
loquendi modis fere semper abstinendum, 
qui rarioris sint usus, nisi ea vi atque si¬ 
gnificatione , quam habeant ab analogia. 
Quae quo pertineant in scriptione latina, 
longum esset enucleare j nec debeo; quum 
satis sint indicata ut perspiciatur, non modo 
nullum opus esse eorum, quae jam nemo 
sciat, sed eorum, quae sunt nunc in censu 
latino, 'cognitionem haberi posse, quae in 
scriptore sit nimia, ni caveat: quum con¬ 
tra nulla unquam tanta comparari possit, 
qua majorem non desideres ad veteres illos 
aureos penitus cognoscendos. Itaque fit ut 
dum his legendis pauci evadunt revera satis 
idonei, plures aliquam nanciscantur latine 
scribendi facultatem , intelligendi horum 
scripta quamplurimi ; quibus quum non 
idem omnibus sit sermo vernaculus, com- 

moditas existit scribendi ad multos, quorum 
aggrediendi mentes animosque potestas nulla 
tibi foret lingua tua vernacula. Quid autem 
a ratione magis absonum quam, non dicam 
postulare, sed sperare ut cui suppetat in¬ 
strumentum ac modus efficiendi aliquid, 
quod et liceat, et juvet atque delectet, is 
a sua se abstineat aliorumque utilitate? Nam 
si dicant non se nolle latine umquam scribi, 
sed contendere id plerumque non expedire, 
jam alia plane haec admonitio est a senten¬ 
tia , quam refutavi, et in quaestionem inci¬ 
dit infinitam, quum quid cuique expediat 
videre nequeas, nisi quid quisque spectet, 
scias. 

Quod autem pertinet ad scriptionem car¬ 
minum , equidem ejus studium non com¬ 
mendabo, a quo potius adolescentes arbi¬ 
trer deterrendos , ut pauciora sint saecli in¬ 
commoda , pauciores male sibi consulant : 
quum nimia censeri jamdudum possit, quae 

libris editis suppetit, facile cuique parabilis, 
praestantium poetarum copia. Et nihilomi¬ 
nus dulces musarum illecebrae, incensusque 
in lusibus inutilibus eximiae laudis amor 
multos faciunt miseros, multos ineptos, 
quosdam etiam insanos. Sed haec, et quae 
plura dici possunt ut a cultu poeseos juven¬ 
tus studiosa retrahatur, non Latina magis 
spectant carmina quam Italica, aut Gallica 
et, si vera quaerimus, quae consequantur, 
studium versuum condendorum non dam¬ 
nabimus, nisi quod sit revera inopportunum. 
De cujus opportunitatibus universe dicere 
non est mei propositi. De poesi latina satis 
est animadvertere sine ejus cultu aliquo Ro¬ 
manas literas non addisci qui tamen cultus, 
ut a plerisque fit, longe infra facultatem 
subsistit latini carminis in lucem publicam 
emittendi. At nonpropterea qui eo pertingat, 
semper nimius. Multus enim quamvis et 
longus, vix antiquis sufficit interpretandis 





32 

atque emaculandis: quidquid autem accedat, 
oportet, ut Romanos vates non intelligas 
modo, sed aemuleris, id ab ingenio efflorescit. 
Plura non addam perinde invidiosa; quum 
praestet profiteri, ingenio quod tribui, non 
stulta id opinione dixisse, qua ingenio mi¬ 
nus valere putem, quicumque versibus non 
dant operam. Ingenii spectavi non praestan¬ 
tiam omnimodam , adeoque invidendam , 
sed habilitatem quamdam atque a congruen¬ 
tia propensionem ad musas, qua non admo¬ 
dum pauci, fortasse miserandi, earum in 
conspectu ludoque versari aliquamdiu ne¬ 
queunt , quin ipsarum amore incendantur, 
et conentur versibus aliquid. Atque haec 
quum sperem tibi satis futura, atque om¬ 
nibus, quorum in animos incursionem facere 
nunc sum latinis copiis aggressus, dulcissime 
Ludovice, vale. 

Dabam Augustae Taurinorum, m Idus Iunii, 


a. MDCCCX1I. 

EPISTOLA HORATII AD AUGUSTUM 

IN MORTE MAECENATIS. 


u o nunc te officio solari, Auguste , doloris 
Vim tantam mulpere tamen quo carmine quibo ? 
Saevius eximii qui sim perculsus amici 
Morte y magis qui te si longe atque unice amabat 
Dignum adeo, et laetum benefactis vincere, quae sors 
Est tua, scis quanto quoque me complexus amore 
Multa, nihil sperans ^ et fecerit ipse benigne 
Semper, et id summum, quod me tibi tradidit. O! cur 
Hac anima Libitinae animam solvisse redemptam 
Non est fas? Quamquam revocari non cupit illa; 10 
Et satius multo est, olim quod verus, opinor, 

Tunc vates sum pollicitus, prope persequi averna 
Praevectum cymba , quo me feret invalidum jam 
Inque dies gravius fractum festina senecta. 

Mox ergo ipse etiam mox te levis umbra revisam f 
Maecenas, jungarque tibi, dilecte, fruarque 
Perpetuo jam te, superest si Manibus ullus 

Sensus. At interea num te , quod, quatenus aegri 
Concessere artus, tibi sit feliciter acta 
Fabula ad extremum , te fessa aetate jjodagrae 
Ereptum , et saevo ludo vicibusque dolebo 
Fortunae ? Aut quamvis laudando in funere lessum 
Me facere est rectum , me nempe Licymnia grato 
Ne minus esse animo putet, et non pectore vero 
Dilexisse virum , prae oculis quem saepe meis mi 
Carum dicebam ? Vel ut unus forsan et alter, 

Qui bonus aspiciat lacrimantem , commiseretur , 
Quod jucunda mihi, quod sint tot commoda adempta? 
Atqui non misera * sed forti his mente carendum est; 
Atque optanda venit mihi jam pax una sepulcri. 3° 
Tunc , Caesar , memini, tunc indulsisse dolori 
Nos decuit, quum mirificas mors abstulit uno 
Tot spes in puero, quo non Octavia nato , 

Non tam tu genero, tua non tam Julia sponso 
Orbati, Nemesim sensisse potestis acerbam, 

Quam late una orbi minitans gens Romula toti. 
Quae sibi magna nimis spondebat ab indole tanta. 

Quamquam vel tunc insanos compescere questus, 
Et lacrimas poterat pietas abstergere inanes. 

Tristia namque bonis Acherusia numina nulla est 40 
Credere fas. At ubi hic superis Fors addita divis 
Duplex Circaeas celebrat pulvinar ad oras, 
Omnipotensque homines fatis exercet iniquis, 

Nil;, quod non metuat, vivit dum quisque, sinistri est; 
Nec quicumque nitens oritur sol, occidit idem. 

Emicuit frustra pulcher flos ille > decusque 
Romanae sobolis. Nunc at, si Parca dedisset, 

Oui, qualisve foret, quis scit?Num dignus adhuc, quem 
Majorem velles privigno, qui et gener omni 
Te studio colit, et magna modo clade Sicambris 5 o 
Perdomitis, albos aget ad Capitolia mannos? 

Et quid, si pietate quidem, qua te fuit erga, 

Viveret eximia Marcellus, nec minor ulla 
Laude animi; assiduis vexato at corpore morbis , 
Audires finem sibi poscere inutilis aevi ? 

Illi igitur bene consultum , si Juppiter ulli 
Consulit, haud dubites, cui venerit ultima cumque 
Ante dies, gravius quam quidquam, qualia multa 
Incestant, heu! saepe adeo vitamve, obitumve. 

Nempe, ut vita, obitus non est miserabilis omnis; 6 « 

Cui quod inest vulgo miserum , timor unus inanis , 
Jugibus hunc sapiens studiis pepulisse laborat: 

Tu vero, avulsum primo felicior ausu 
A puero infensis assuesti spernere in armis, 

Perque tot irarum’ insidias, recidivaque bella 
Nulla umquam pavitans Divi ad vestigia patris. 

Quem misere haud equidem fatear cecidisse, retectis 
Confossum extemplo fidentia pectora sicis: 

Quum mage parcere ovans, quam debellasse, Quiritum 

Servator* Patriaeque Parens, jam, quod super unum 7* 
Poscere erat * Crassi opprobrium, captasque cohortes 
Ulturus, scelere hanc praecidi sic sibi laurum 
Vix potuit semel ingemere, atque evasit ad astra. 

Caedis at auctores miseri! qui errore scelesto 
Ingrati se deceptos doluere * furens quum 
Tota ruit Romana iterum Res civica in arma: 

Ipsi, interdicti, Patria damnante, aqua et igni, 
Fraude sua cognato orbem videre cruore 
Undantem , donec devicti, caede sua se 
Supplicio eripuere : salus quae fortibus una , 

Queis licuit. Verum, pro Juppiter, et Jovis omne 
Concilium! quae haec est Fortunae tanta potestas , 

Ut contra interdum sit forti summa salus nex ? 

Sed culpare Deos nolim, producta tumentum 
Stultitiae plectendae quura veniat quoque vita * 
Humanae quos immemores ita sortis , ubi aura 
Adspirat, magnumque putant quod forte paratum est, 
Indignor: stolidum ut juvenem quum vidit eburna 
A puppi, magnis tum classibus imperitantem , 
Neptunus sibi equina, humanaque porricere exta, 9 o 
Seque suum multa genitorem voce vocanti 
Subrisit. Sed enim novus hic Neptunius heros, 

Qui felix saepe ancipiti in certamine adhuc stans 
Te contra potuit praeclaro occumbere fato , 

Te fugiens tandem, exutus legionibus, usta 






3 7 

Classe , amens quae non fecitque indigna, tulitque , 
Multa dolens , desertus 3 inops 3 contemptus, et hosti 
Denique se dedens ^ frustra supplex, inhonestam 
Ut mortem oppeteret domino pejore jubente? 

Quando is, mancipium reginae pellicis, haud vir, «o 0 
Se genitum majore Deo tamen ipse ferebat, 

Frontem hedera implexus, thyrsumq; rotasq; et habenas 
In thiaso Pharios per lucos alter Iacchus. 

Evoe ^ Bacche pater! Quam longe at gloria cessit 
Haec vesana, Deos ubi dux atque Actia fata 
Excors ante cita fugit rate , quam sua terris 
Vel pelago victa arma forent! Qui luce suprema 
Saltem conspecto melioris vulnere servi, 

Certior ipse suae didicisset munere dextrae 
Eripere infandae Fati se se ocius irae no 

Altius haud molli mucrone in viscera adacto: 

Non etiam misero interitu illaudatus abiret. 

Omnis ab adjunctis adeo laus, noxave mortis. 

Quae votis inventa tuis pulcherrima, Curti, 

Fertur adhuc caelo: quaeque addita quando animantum 
Cunctorum est vitae , senii et spes una caduci 3 
Haud mage quam gigni sane ipsa malumve, bonumve est. 
Idque unum refert, quale uni cuique det aevum 
Fati gnara trium , si qua est ^ colus illa sororum : 

Non Lachesis qua prima suum, quave Atropos hora »q 
C aptet opus. Quid enim ? Saturno rege creari 

Deteriorne fuit quam nunc sors, propter id unum 
Saltem , nos quod mors rapiet tot serior annis ? 
Haecque pigenda ideo, modo quod jam venerit aetas? 
Atqui sive gravis Letliaea ad flumina luco 
Aura silet tetro, sive otia laeta foventur, 

Nulla illic certe mora nos diuturnior anget, 

Quam venient extrema hominum qui aetate nepotes. 
Nec modo non potior , quo serior occidat, at nec 
Quo vitae a primo distet plus vesper eoo. i3o 

Nam saevis quae mersa malis, corpusque animumque 
Sors proculcatum premat excrucietque frementem, 
Speque et ope haec una, vitae brevitate , levatur. 

Ac velut in tabulis > pictorum quotquot ab arte 
Laudantur, vel saepe etiam ridentur, et aera 
Nulla merent, major non quaeque et pulcrior : immo 
Interdum minimam anteferet vel Pollio , vel qui¬ 
cumque aequo judex Jove. At est quum pura paranda, 
Protogenes quam quis pingat, tum tu mediocre 
Ingenio spatium praeberi artique jubebis 140 

Optime. Ita optandum virtuti non nimis arctum 
Tempus. At exactum quando est jam longius, ut mi, 
Quid morer ut sensim peream imbecillus et excors ? 
Dumne animo quicumq; male error adhuc latet, omnem 
Eripiat multae Chrysippus acumine chartae ? 

Spe nempe haud stulta. Plura est addiscere semper: 
Ac senior fiam fortasse et doctior 3 etsi 

Subrepit canos oblivio. Sed sapiens qui 

Jam magis, inque dies, qui multos irritus annos 

Fortia conatus, refluo mox deferar aestu? is 0 

Si vero laudem spectes, quae carmine parta 

Sit mihi fors longum non contemnenda per aevum, 

Nec meliora queam jam pangere , plura neque optem. 

O utinam nunc ergo eadem mihi mitia fata 
Interitum properent lenem, tibi qualis aventi, 
Maecenas , venit morosi hora ultima morbi. 

O utinam jam jam Esquilias elatus ad ingens 
Tam cari bustum cineris ^ sim proximus urna 
In parva cinis exiguus. Sanctum hoc $ bone , votum 
Praestes > oro , Auguste : tuo data munere amicis x6o 
Manibus una domus societ quodcumque futurum est. 

Ne tamen interea tanta dulcedine ^ tanto 
Talis me orbatum fratris, dicamne parentis 
Praesidio , abjecta ne spe , ne mente putato 
Flere ideo ; qualis matre abscedente puella 
Bimula, adhuc blandis adsueta foverier ulnis, 
Nondum certa solo bene sat/ vestigia ponens, 
Maternam tenera pallam dimittere dextra 
Nondum audens : quae se solam simul atque relinqui 
Praemetuit, matrem, jam primos uvida ocellos 170 
Advertens, matrem inclamat; mox impete cunctus 
Erumpit lacrimarum imber : conversa , renidens 
Frustra se genitrix spondet jam jam redituram ; 

Illa tamen longis rigat in singultibus ora. 

Non me desertum queror, infractusve fatisco. 

Sed tempestivos mihi jam nunc adprecor ipsi, 

Quos adiit portus dudum poscente carina 
Felix ille animi , felici et sidere natus. 

Namque hae quum geminae sint, utraq; causa salutis 
Mirifice ingenium fortunaque conspirarunt iSo 

Semper in uno illo vere optimo et indole prima , 

Et doctorum opera, studiisque et moribus , et quo 
Praestabat sensu Yeri, Pulcrique , Bonique ; 

Recta videns, laetusque ipse , et jucundus amicis : 
Utilis idem etiam vel maxime, ut impiger, acer, 
Dexterque atque agilis, celeri tam sanguine quam vi 
Mentis: non sapiens ignava per otia, nomen 
Pallium uti attritum faceret, promissaque barba. 

Fine Voluptatis re vera at singula cernens, 

Ambitione procul, volupe esset quod sibi semper 190 
Atque aliis, aliquid properabat, amabilis ipsis 
Deliciis, visus quas affectare severos 
Leniter irridens , agitant qui plurimi inepto 
Accincti studio divina ut munia nugas. 

Dotibus hisce animi, cultuque, et utraque, camenis 
Maxima quae Graiis , suppar quae gratia nostris , 

Te forte oblatum cepit non serus, et ipse 
Captus amore tui, sanctoque in foedere gaudens 
Dulcis amicitiae adstringi, qua nobilis olim 

Non Pyladae laudem concederet, aut tibi, Theseu; 20» 
Ausus et ipse omnem dare opem mentisque, manusque, 
Audentemque sequi summa in discrimina amicum. 

Tantum haud Pirithoo comes ille, vel ibat Orestae , 
Sed tibi, cujus erat rebus succurrere fatum 
Funditus eversis, atque aurea condere saecla 
Auspiciis ineunda tuis,, quibus et tuus ipse 
Pervicit tandem, subiit quaecumque vel armis, 

Vel retegenda domi sollers fortisque pericla; 
Fortunaque potens tua, et ultra vota beatus 
Omnigenis laetam meritis, coetuque colentum 1,0 
Laude omni eximio, vitam traduxit: er atque 
Nil super, optaret sibi quod praeclarius, ex quo 
Te nutante inter quod pulcrum erat, hoc specie, hoc re, 
Restitit Agrippae , speciemque refellit honesti 
Vero consilio , Roma est quo sospes et orbis. 

Nam quae, pro Superi! tua si linquebat habenas 
Dextera pacatae, sed adhuc nimis , heu! male sanae 
Romulidum gentis,quae sors foret?Ah! tibi numquam, 
Ah! numquam redeat civilis laudis et oti 
Tam male blandus amor. Memori fidissima semper no 
Corde tene ^ tibi tum quae singula obivit amicus 
Optimus: hac longum meritus tibi mente colatur, 
Quem lugere nefas , nostris qui vocibus orat, 

Ut, quod ovet sibi deberi, libeat tibi laeto 
Praesidium Populi seros producere in annos. 

ADNOTANDA 

Ad versum 20 podagrae. Poetice pro morbis , Species pro genere. 

Ad v. 23 Licymnia. Terentiam intellige Maecenatis uxorem, quam inter¬ 
pretes , in primis Bentlejus, censent eo nomine indicari ab Horatio 
1. II., ode XII. v. i3,et23. 

Ad v. 42 Duplex Circaeas. Duplex ambigue dicitur Fortuna,'de cujus tem¬ 
plo apud Antiates vide sis Josephum Roccuin Vulpium in Veteris 
Latii Profani 1. IV. capite V.°, ubi de Fortunis Antiatibus, sive 
mavis de duobus in templo Antiati Fortunae simulacris copiose 
disputat. De Circaeis plurima Corradinus in ejusdem Veteris Latii 
libro praecedente. Cur autem Circaeae potius hic quam Pomptinae 
vocandae fuerint orae da Monte Circello a Capo d’Jnzo, nihil 
opus est docere. 

Ad V. 5i mannos . Quamquam Isidoro mannus est equus brevior , et in glossa 
quadam B ovppiX cf ) credo mannos potius fuisse equos graviores aptos 
essedo trahendo, chevaux de carrosse , quales primum a Gallia 
Romani habuerint, cujusmodi quoniam Romae non ita pridem 
complures erant a Frisia, omnes vocabantur frigioni. Nam in epi¬ 
stola Senecae LXXXVH, ubi omnibus obesis mannis equus a Catone 
defrictus memoratur praeferendus, manni profecto non parvi equi 
sunt, ut ibi interpres adnotat, sed magni potius, ac certe qui ma¬ 
gni essent pretii, qui luxum proderent ditiorum. Id evidenter sen¬ 
tentia postulat Senecae: neque si secus fuisset, suam Horatius 
atque omnium indignationem recte expressisset, quod libertus 
Magni, Maenas , Sexti Pompei proditor, Appiam mannis tereret. 
Vide Epodon IV. v. i4- Et quum bis alibi Horatius ( III. od. 
XXVII. 6, et I. Epist. VII. 77 ) Lucretius , Propertius, Ovidius 
mannos usurpent saltem semel, nusquam id vocabulum adhibitum 
comperies ad contemptum. Puto igitur serius factum, quoniam 
jam Martialis aevo mannulos mulio habebat, ut vocis tandem usus 
obtinuerit sequiore significatione, quam grammatici diverse tradi¬ 
derunt, quia veram primitivam ignorabant. 


Ad v. 7 3 

evasit ad astra. Quamquam alias Horatius non putabat sibi religio¬ 
sam ullam credulitatem apud Augustum esse magnopere simulan¬ 
dam, de ejus tamen patre Divo haud dubitanter vatem loqui par 
erat, ut I. od. XII. v. Micat inter omnes Julium sidus , velut 
inter ignes Luna minores. Satis nota vulgo sunt, quae Suetonius 
habet ad finem Julii Caesaris; neque huc congeram quaecumque 
a Romana historia facile cuique est repetere*, tantummodo indi¬ 
cabo , inferius qui carpitur, 

Ad v. 88 stolidum juvenem. Sextum esse Pompejum, Magni filium. Iis autem 
intelligendis, quae deinde memorantur de M. Antonio Triumviro, 
Ad v. 108 conspecto melioris vulnere servi etc. Scias, oportet, quod in Plutar- 
chi Antonio §. 77 ( Lipsiensis edit. Reiskii t. V. p. a 33 ) admirabile 
perhibetur exemplum fortitudinis et fidei in Triumviri servo spec¬ 
tatum , cui nomen erat Ero , qui olim volenti pollicitus se, ubi 
opus esset,‘herusque juberet, operam praestiturum ei interficiendo, 
quum rebus desperatis Antonius promissa repeteret, destrictum 
ensem extulit quidem , quasi jubentem percussurus, at averso 
vultu semet fodiens confecit. Quem conspiciens collapsum An¬ 
tonius suam et ipse manum inferre sibi induxit animum, ferrum¬ 
que adegit in viscera, at vulnere, quod non citam attulit mortem. 
Itaque nonnulla, quum miserabilia, tum indecora adhuc et fecit, 
et perpessus est. 

Ad v. ip 4 Accincti. Maecenatem carpit discinctum Seneca, epistola CXIV; 

qui etiam epist. CI in hominem invehitur, a quo ipse leniter at¬ 
que urbane fuisset irrisus, tempora si tulissent. Maecenatis'non 
suscipio defensionem, de quo legi possunt, quae vera pleraque 
demonstrata sunt in Gallicae Inscriptionum Academiae Com¬ 
mentariis , tom. XIII. p. 8i j Recherches sur Mecenas par M. 1 'Abbe 
Souchay. Et juvabit nihilominus in ipso fonte cognoscere adversas 
invicem Agrippae ac Maecenatis ad Augustum orationes luculenter 
adornatas a Dione Cassio, a libri initio quinquagesimi secundi, 
pag. 661 editionis Hamburgi a. 1760 ad p. 692. 

